बालकृष्ण गुरुवार को हो सकते हैं गिरफ्तार  
बाबा रामदेव के सहयोगी बालकृष्ण को पासपोर्ट बनवाने के लिए फर्जी दस्तावेज प्रस्तुत करने के मामले में सीबीआई गुरुवार को गिरफ्तार कर सकती है।
योग गुरु बाबा रामदेव के सहयोगी बालकृष्ण को पासपोर्ट बनवाने के लिए फर्जी दस्तावेज प्रस्तुत करने के मामले में सीबीआई गुरुवार को गिरफ्तार कर सकती है। सीबीआई सूत्रों ने कहा कि सीबीआई ने मामले में बालकृष्ण को गुरुवार को उपस्थित होने के लिए समन भेजा है, क्योंकि हरिद्वार में वह अपने आवासीय पते पर नहीं मिले।  उन्होंने कहा कि देहरादून में एजेंसी के समक्ष उपस्थित होने के लिए स्थानीय पुलिस के माध्यम से बालकृष्ण को समन भेजा गया है। उन्होंने कहा, ऐसा लगता है कि वह अपने आवास से तीन दिनों से लापता हैं। अगर जरूरत पड़ी, तो उन्हें गिरफ्तार किया जा सकता है।  सीबीआई ने इससे पहले बालकृष्ण के खिलाफ धारा 420 (ठगी), 120 बी (आपराधिक षडयंत्र) के तहत मामला दर्ज करने के बाद उनके खिलाफ लुक आउट नोटिस जारी किया था। उनके खिलाफ फर्जी डिग्री और भारतीय पासपोर्ट अधिनियम की धारा 12 के उल्लंघन के लिए मामला दर्ज किया गया था।  उन्होंने कहा कि एजेंसी ने विदेश मंत्रालय से संपर्क कर बालकृष्ण के पासपोर्ट को रद्द करने की मांग की है, क्योंकि उनके द्वारा पेश किए गए शैक्षिक डिग्री फर्जी पाए गए। इससे पहले बालकृष्ण के अंगरक्षक जयेंद्र सिंह असवाल ने हरिद्वार के कनखल थाने में उनके लापता होने का मामला दर्ज कराया था।  रिपोर्ट के मुताबिक असवाल मंगलवार को बालकृष्ण के दिव्य योग आश्रम पहुंचे, जहां से उन्हें पतंजलि कार्यालय ले जाना था, लेकिन बालकृष्ण ने उन्हें अकेले कार्यालय जाने को कहा और कहा कि वह बाद में जाएंगे। बहरहाल असवाल ने कहा कि उन्होंने देर शाम तक इंतजार किया लेकिन बालकृष्ण नहीं आए। दिव्य योग आश्रम लौटने के बाद असवाल ने उनके बारे में पूछताछ की, लेकिन उनका पता नहीं चला, जिसके बाद उन्होंने रिपोर्ट दर्ज कराई।